Diari Oficial de la Generalitat Valenciana


Sumari del DOGV 10415, del 26-02-2025 (2025/3161)

RESOLUCIÓ de 20 de febrer de 2025, de la Direcció, per la qual es convoca concurs de mèrits per a la selecció i el nomenament de directors i directores dels centres integrats en l’ISEACV.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10977

Data del DOGV
:   26-02-2025

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2025/3161

CVE
:   WYLB-I-0643-5757

Data del document
:   20-02-2025

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Llei 1/2024, de 7 de juny, per la qual es regulen les ensenyances artístiques superiors i s'establix l'organització i equivalències de les ensenyances artístiques professionals, arreplega per primera vegada una regulació específica de la direcció, les atribucions de la qual necessàriament han d'adequar-se també al major grau d'autonomia previst per a les institucions en les quals s'exercirà este càrrec, i s'establix un procediment de selecció que, si bé s'assembla al previst amb caràcter general en la Llei orgànica 2/2006, de 3 de maig, incorpora aspectes específicament relacionats amb estes ensenyances entre els mèrits que hauran de ser valorats.

La Llei 1/2024, de 7 de juny, contempla en la subsecció segona, articles 30 a 36, del capítol VII, títol I, el marc per a la direcció dels centres públics. En particular establix en el seu article 32 els criteris bàsics de selecció de la persona titular de la direcció del centre, indicant que s'efectuarà mitjançant un procediment de concurs de mèrits entre professors i professores funcionaris de carrera que impartisquen alguna de les ensenyances encomanades al centre i de conformitat amb els principis d'igualtat, publicitat, mèrit i capacitat. Així mateix, les administracions educatives competents regularan el procés de selecció, en el qual haurà de tindre una presència majoritària la comunitat educativa, i establiran els criteris objectius i el procediment de valoració dels mèrits dels qui participen en el procés, així com dels seus respectius projectes de direcció.

Al seu torn el citat article 32 establix que la selecció es realitzarà valorant especialment les candidatures del professorat del centre. Així mateix, dins dels mèrits valorats es ponderaran de manera prioritària els referits a la docència, l'experiència de gestió, la investigació i l'exercici artístic de la creació i la interpretació. Les candidatures que hagen superat el procediment de selecció hauran de superar un programa de formació sobre competències per a l'acompliment de la funció directiva, de manera prèvia al seu nomenament, formació esta que també serà tinguda en compte com a mèrit.

La Llei 1/2024, de 7 de juny, preveu, en el seu article 34, apartat 2, que el nomenament del director o directora tindrà una duració de quatre cursos, al final dels quals podrà ser renovat per períodes d'igual duració, amb l’avaluació positiva del treball desenrotllat prèvia al final d’estos, i amb l’informe previ del consell de centre, i en el seu apartat 3 que, en absència de candidatures o si després del procés de selecció no existira una candidatura proposada, l'administració educativa, oït el consell de centre, nomenarà un funcionari o funcionària docent com a titular de la direcció per un període màxim de dos cursos.

D'altra banda, el Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana (d'ara en avant ISEACV), assenyala que té, com a missió primordial, actuar com a motor de l'ensenyança artística en la Comunitat Valenciana, promoure l'adaptació dels agents educatius als reptes actuals de l'ensenyança, i propiciar una major consistència i fonament en l'àmbit artístic de la Comunitat Valenciana.

El Decret 117/2022, de 5 d'agost, del Consell, pel qual s'aprova el Reglament d'organització i funcionament dels centres superiors d'ensenyances artístiques integrades en l'Institut Superior d'Ensenyances Artístiques de la Comunitat Valenciana (ISEACV), regula en el capítol II els òrgans de govern unipersonals dels centres.

En el curs acadèmic 2024-2025 conclou l'exercici de la funció directiva de determinats directors i directores de centres d'ensenyances artístiques superiors, per finalització del període per al qual van ser nomenats o per altres causes de cessament previstes en la normativa. Procedix, per tant, convocar el procediment per a cobrir estos llocs conforme al que s'establix en la Llei 1/2024, de 7 de juny, i en el Decret 82/2009, de 12 de juny, relatiu al procediment selectiu de concurs de mèrits entre el professorat funcionari de carrera i de conformitat amb els principis d'igualtat, publicitat, mèrit i capacitat.

En la tramitació d'esta resolució s'ha complit el que es preveu en l'article 37 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic i els articles 182 i següents de la Llei 4/2021, de 16 d'abril, de la Generalitat, de la Funció Pública Valenciana.

L'article 14 de la Llei 39/2015, d'1 d'octubre, del procediment administratiu comú de les administracions públiques determina, sobre «el dret i l'obligació de relacionar-se electrònicament amb les administracions públiques, que en tot cas, els empleats de les administracions públiques, per als tràmits i actuacions que realitzen amb elles per raó de la seua condició d'empleat públic, estaran obligats a relacionar-se a través de mitjans electrònics en la forma en què es determine reglamentàriament per cada Administració.

Segons el que s'establix en l'article 17.1 de la Llei 1/2024, de 27 de juny, de la Generalitat, per la qual es regula la llibertat educativa, el professorat que impartisca docència en les ensenyances artístiques superiors, els coneixements de valencià no seran un requisit, i seran tinguts únicament en compte com a mèrit.

Fent ús de les competències que m’atribuïx l’article 50 del Decret 82/2009, de 12 de juny, del Consell, pel qual s’aproven els estatuts de l’Institut Superior d’Ensenyaments Artístics de la Comunitat Valenciana, resolc convocar un concurs de mèrits per a la selecció de directors i directores dels centres adscrits a l’ISEACV d’acord amb les bases següents:

*Primera. Objecte i àmbit d’aplicació*

1.1. La present resolució té per objecte convocar un concurs de mèrits per a la selecció i el nomenament de directors i directores dels centres públics d’ensenyaments artístics superiors, dependents de l’ISEACV, en els quals a partir del 30 de juny de 2025 es produiran vacants en este càrrec, tant per fi del període de mandat com per qualsevol de les causes de cessament que preveu la normativa vigent.

1.2. Les escoles i els conservatoris superiors públics dependents de l’ISEACV amb vacant, als quals podran optar les persones aspirants, s’indiquen en l’annex I de la present convocatòria.

*Segona. Principis generals*

La selecció per al nomenament de les directores i els directors de centres superiors d’ensenyaments artístics pertanyents a l’ISEACV de titularitat de la Generalitat Valenciana s'efectuarà mitjançant procediment selectiu entre el personal docent funcionari de carrera que impartisca, o haja impartit, alguna de les ensenyances de les quals oferix el centre al qual s'opta com a funcionària o funcionari de carrera en la funció pública docent durant un període d'almenys cinc anys. La selecció es farà de conformitat amb els principis d’igualtat, publicitat, mèrit i capacitat.

El concurs de mèrits constarà de dos fases.

1. En la primera fase es valorarà el projecte de direcció de la persona candidata, que haurà d'integrar-se i materialitzar-se a través del Sistema d'Assegurament Intern de la Qualitat (SAIQ) del centre, i que per tant contemplarà la política i els objectius que estaran vigents durant l'exercici de la funció directiva, així com les accions que permeten aconseguir estos objectius. A més, el projecte s'orientarà per a aconseguir l'èxit acadèmic de l'alumnat i haurà d'incloure, entre altres accions: la inclusió educativa, d'igualtat entre hòmens i dones, la no discriminació i la prevenció de violència de gènere.

2. En la segona fase es valoraran els mèrits al·legats per les persones que hagen presentat la seua candidatura a la direcció del centre. Així mateix, es valorarà de manera prioritària els referits a la docència, l'experiència de gestió, la investigació i l'exercici artístic de la creació i la interpretació. La selecció es realitzarà valorant especialment les candidatures del professorat del centre.

*Tercera. Requisits de participació i projecte de direcció*

3.1 Per a ser admeses en el concurs de mèrits, les persones aspirants han de reunir en el dia de finalització del termini de presentació de sol·licituds, a més dels requisits generals establits per al personal funcionari, els requisits específics següents:

a) Ser funcionari de carrera i tindre una antiguitat d’almenys cinc anys com a personal funcionari en la funció pública docent.

b) Haver exercit funcions docents com a funcionari o funcionària, durant un període d'almenys cinc anys, en qualsevol de les ensenyances de les que oferix el centre al qual s'opta.

c) Haver superat el programa de formació sobre competències per al desenrotllament de la funció directiva, de manera prèvia al seu nomenament. Les candidatures que disposen de la certificació acreditativa d'haver superat el curs de formació o d'actualització de competències directives per al desenrotllament de la funció directiva que establix el Reial decret 894/2014 estaran exemptes de la superació del programa. Les candidatures que no disposen de la formació requerida, en la data de publicació d'esta resolució, hauran de participar en el programa de formació sobre competències per al desenrotllament de la funció directiva que, per a tal fi, organitzarà la Subdirecció General de Formació del Professorat en el primer semestre de 2025 i en el qual tindran prioritat d'accés. En els dos casos la formació requerida haurà d'estar registrada en el compte de formació de la persona candidata amb anterioritat al 20 de juny de 2025.

d) Presentar un projecte de direcció diferenciat per a cada un dels centres sol·licitats que incloga, almenys, els aspectes que establix l’annex II d’esta convocatòria, així com els noms de les persones proposades per a exercir els òrgans unipersonals de govern del centre.

e) No tindre nomenament com a directora o director de centre que s’estenga a la data posterior a la d’1 juliol de 2025, excepte si este nomenament s’ha produït amb caràcter extraordinari en aplicació del que disposa la base onzena d’esta resolució.

3.2. Tots els requisits que, en cada cas, haja de complir la persona aspirant hauran de reunir-se fins a la data de finalització del termini de presentació de sol·licituds de participació en la present convocatòria, a excepció del que establix l’apartat c del requisit 3.1.

*Quarta. Presentació telemàtica, terminis i documentació que cal presentar*

4.1. Les persones aspirants presentaran les sol·licituds, juntament amb la resta de la documentació, de manera telemàtica a través del procediment disponible en l’enllaç següent: <https://iseacv.gva.es/va/seleccion-direcciones-centros-iseacv>. A l'efecte de presentació de sol·licituds és necessari que les persones aspirants disposen de certificat de firma digital per a accedir al tràmit telemàtic del procediment. L'ompliment de la sol·licitud mitjançant este sistema generarà un número identificatiu que donarà validesa i unicitat al procediment. Si per diferents motius les persones aspirants presenten diverses sol·licituds telemàtiques de participació, únicament es tindrà en compte l'última presentada, per la qual cosa només s'entendrà per acceptada una sol·licitud telemàtica per participant. No es tindran en compte les sol·licituds presentades per esta via que no completen el procés de presentació fixat, del qual s'obtindrà un número de sol·licitud en un document descarregable en format pdf, que haurà de conservar la persona interessada per a acreditar la presentació en termini i forma.

4.2. Amb la sol·licitud, les persones aspirants hauran d'adjuntar en el mateix tràmit telemàtic la documentació següent, en format digital pdf, sempre que esta no estiga ja en poder de l'Administració:

a) Un exemplar del projecte de direcció ajustat al que s'establix en l'annex II d'esta convocatòria. En cas de presentar-se a més d'un centre, un exemplar diferenciat per cada un dels centres als quals aspiren les persones sol·licitants, en què indiquen l'orde de prioritat.

b) Documentació que acredite estar en possessió dels requisits establits en la base 3.1 d'esta convocatòria.

c) Documentació acreditativa dels mèrits acadèmics i professionals al·legats, conforme es determina en el barem de l'annex III. En cada un dels documents que presenten a este efecte, les persones aspirants hauran d'indicar l'apartat i subapartat del barem al qual es referix. Un mateix mèrit no podrà ser valorat per més d'un apartat o subapartat. Aquells mèrits al·legats i no justificats documentalment o aquells documents que no tinguen les dades ressenyades anteriorment no seran tinguts en compte. L'administració podrà requerir a les persones interessades, en qualsevol moment, perquè justifiquen aquells mèrits sobre els quals es plantegen dubtes o reclamacions.

d) Un full d'autobaremació per cada centre al qual s'aspire, degudament omplida i firmada electrònicament, conforme al model de l'annex IV d'esta convocatòria. El full d'autobaremació també estarà disponible en <https://iseacv.gva.es/va/seleccion-direcciones-centros-iseacv>.

Les persones participants es responsabilitzaran de la veracitat dels documents que presenten. Qualsevol dada omesa o consignada erròniament per la persona interessada no podrà ser invocada per esta a este efecte de futures reclamacions, ni podran considerar-se lesionats els seus interessos i drets per este motiu.

4.3. La Llei 1/2024, de 7 de juny, per la qual es regulen les ensenyances artístiques superiors i s'establix l'organització i equivalències de les ensenyances artístiques professionals, establix en els articles 28 b) i 29 d) que el consell de centre i el claustre del professorat tenen la competència de conéixer les candidatures a la direcció i els projectes de direcció presentats i ser informat del nomenament i cessament de les altres persones integrants de l'equip directiu per a participar en la selecció de la persona titular de la direcció del centre. Per a este fi, les persones aspirants hauran de presentar en la secretaria de cada un dels centres als quals opten, dos exemplars del projecte de direcció relatiu a eixe centre, acompanyats de còpia de la sol·licitud de participació en la convocatòria, en el termini de cinc dies hàbils després de finalitzar el termini de presentació d'instàncies. Finalitzat este termini, i amb la finalitat de garantir que la comunitat educativa tinga accés a la consulta d'estos projectes, la direcció del centre informarà en el termini de 24 hores de l'espai físic i virtual on estaran disponibles estos documents.

Els documents que conformen el Sistema d'Assegurament Intern de la Qualitat de cada centre poden ser consultats en les corresponents pàgines web dels centres dependents de l’ISEACV. Els centres facilitaran als qui ho sol·liciten, a partir de l'endemà de la publicació d'esta convocatòria, la consulta dels documents del centre que no continguen dades de caràcter personal. Per a això habilitaran un espai i un horari que no interferisca en el normal desenrotllament de les activitats del centre. En tots els casos, la secretaria dels centres vetlarà perquè este procés de consulta complisca la normativa vigent sobre protecció de dades.

4.4. El termini de presentació de sol·licituds serà de 10 dies hàbils comptats a partir de l'endemà de la publicació d'esta convocatòria en el Diari Oficial de la Generalitat Valenciana.

*Quinta. Admissió d’aspirants*

5.1. Finalitzat el termini de presentació de sol·licituds, la direcció de l’ISEACV farà pública la llista provisional de persones admeses i excloses en el procés de selecció, amb la indicació del centre per al qual les persones han sigut admeses i la indicació, si és el cas, de les causes de l’exclusió.

Esta publicació s’efectuarà en la pàgina web de l’Institut Superior d’Ensenyaments Artístics de la Comunitat Valenciana (<https://iseacv.gva.es/va/seleccion-direcciones-centros-iseacv>).

Les persones aspirants excloses disposaran d’un termini de set dies naturals, comptats a partir de l’endemà de la publicació de les llistes provisionals de persones admeses i excloses, per a poder sol·licitar a través del procediment telemàtic disponible en <https://iseacv.gva.es/va/seleccion-direcciones-centros-iseacv>, que s’esmene el defecte que haja motivat la seua exclusió. No obstant això, la falta de presentació del projecte de direcció, dins del termini de presentació d’instàncies, no serà corregible a diferència dels requisits de participació que preveu la base tercera, apartat 3.1, i determinarà l’exclusió del procediment. D’altra banda, la incorrecta presentació del projecte de direcció, atenent el que indica en el paràgraf final de l’annex II, no comportarà la seua exclusió en les llistes definitives de persones admeses. Així mateix, les persones aspirants que hagen detectat errors en la consignació de les seues dades personals podran manifestar-ho dins del mateix termini i forma.

5.2. Transcorregut este termini, les reclamacions presentades seran estimades o desestimades per la resolució de la direcció de l’ISEACV per la qual es declaren aprovades les llistes definitives de persones admeses i excloses, que seran publicades de manera anàloga a les llistes provisionals.

5.3. El fet de figurar en la llista de persones admeses no pressuposa que es reconega a les persones aspirants la possessió dels requisits exigits en esta convocatòria. En qualsevol moment del procés, se li podrà requerir a una persona aspirant la documentació que servisca per a comprovar que complix amb els requisits del lloc al qual aspira. Quan de la seua revisió es desprenga que un candidat o candidata no té algun dels requisits, prèvia audiència de la persona interessada, perdrà tots els drets que pogueren derivar-se de la seua participació en este procediment selectiu.

*Sexta. Comissions de selecció*

6.1. Per a la provisió de cada lloc de director o directora inclòs en la present convocatòria, es constituirà en cada centre una comissió de selecció integrada per les persones representants de l'administració i del centre corresponent que s'indiquen en l'apartat 6.2 d'esta base. A tal fi, la direcció de l’ISEACV designarà a les persones representants, titulars i suplents, de l'administració en cada comissió de selecció i recaptarà, al seu torn, dels centres la designació dels seus corresponents representants, titulars i suplents.

6.2. La comissió de selecció de cada centre estarà integrada pels membres següents:

a) Dos representants de l’Administració designats per la direcció de l’ISEACV, que exerciran de president o presidenta i de secretari o secretària de la comissió.

b) Un director o directora en actiu d’un centre d’ensenyaments artístics superiors que no participe en este procés.

Les persones representants de la comissió designades mitjançant els apartats a) i b) del punt 6.2 seran comunes a totes les comissions que hagen de constituir-se.

c) A més, la comissió de selecció estarà integrada per sis vocals més en representació del centre docent, distribuïts de la manera següent:

– Tres representants del claustre de professorat, triades o triats per este en sessió extraordinària i segons les atribucions que li assigna al citat claustre l'apartat e) de l'article 29 de la Llei 1/2024, de 7 de juny, per la qual es regulen les ensenyances artístiques superiors.

– Tres representants, per elecció i segons les atribucions que li assigna l'apartat d) de l'article 28 de la citada Llei 1/2024, de 7 de juny, entre el personal membre del consell de centre que no siguen del sector del professorat, dels quals almenys un o una haurà de ser representant de l'alumnat.

6.3. Seran funcions de les comissions de selecció:

– Comprovar els requisits a què es referix la base tercera de la present convocatòria i sol·licitar, en cas necessari, la documentació que servisca per a verificar que el candidat o la candidata complix els requisits del lloc al qual aspira, d’acord amb el que establix l’apartat 3.2.

– Convocar els candidats o candidates per a la defensa dels projectes de direcció presentats.

– Avaluar i qualificar el projecte de direcció presentat per cada candidatura, segons el model de l’annex II d’esta convocatòria i els criteris que establix l’apartat 7.2.2 d’esta resolució.

– Valorar els mèrits acadèmics i professionals acreditats per les persones aspirants, de conformitat amb el barem de l’annex III d’esta resolució.

– Elaborar les llistes provisionals de les candidatures, amb les puntuacions obtingudes, i publicar-les en els llocs corresponents.

– Resoldre les reclamacions presentades a les puntuacions provisionals, i elevar a la junta de directors i directores de centre i a l’ISEACV la llista definitiva de persones participants seleccionades.

6.4. Cada titular de la direcció convocarà, en el termini màxim de nou dies hàbils, comptats a partir de la publicació de la llista definitiva de persones admeses, una reunió extraordinària del claustre de professorat i del consell de centre per a comunicar les candidatures admeses i donar a conéixer els respectius projectes de direcció per a l'emissió dels corresponents informes, d'acord amb el que es preveu en la base 7.2.1. En esta convocatòria, la direcció del centre haurà de fer públic l'espai físic i virtual on estarà disponible el projecte de direcció presentat per cada candidat o candidata, de manera que els membres d'estos òrgans col·legiats puguen consultar-los. En la mateixa sessió es triaran els vocals corresponents dels dos òrgans i un suplent per cada vocal, que formaran part de la comissió de selecció.

Les persones representants del claustre seran triades entre el professorat amb destinació en el centre que s’haja presentat voluntàriament, i seran electors, amb participació en la votació, tots els membres del claustre de professors i professores que elegiran d’entre els candidats un nombre igual al dels representants que cal triar.

Les persones representants del sector no docent del consell de centre es triaran d’entre les que es presenten voluntariament, de manera que cada elector elegirà entre els candidats un nombre igual al dels representants que cal triar.

Si el director o la directora del centre concorreguera al procés selectiu, s’abstindrà de presidir i participar en estes sessions tant del claustre com del consell de centre, cas en què s’aplicarà el règim de suplències legalment establit. Si no fora possible, presidirà l’òrgan col·legiat el membre del sector docent de més edat. Així mateix, qualsevol professor o professora del centre que concorreguera al procés de selecció s’abstindrà de participar en la sessió del claustre i, si és el cas, del consell de centre.

La falta d’elecció o designació de representants del claustre de professors o del consell de centre per a la comissió de selecció no impedirà la seua constitució.

6.5. Després de la publicació de les llistes definitives, la direcció de l’ISEACV designarà les persones representants de l’Administració i el director o la directora en actiu en centres d’ensenyaments artístics superiors, titulars i suplents, que formaran part de la comissió de selecció. Estes designacions es comunicaran a cada centre i es publicaran en la pàgina web de l’ISEACV.

La presidència de la comissió sol·licitarà a cada centre, prioritàriament per via electrònica, una còpia de les actes corresponents a les sessions del claustre de professors i del consell de centre en les que figuraran els vocals, els titulars i els suplents que formaran part de la comissió de selecció, corresponents als dos òrgans.

6.6. Les comissions de selecció tindran la seua seu oficial en el mateix centre i la seua actuació finalitzarà amb la conclusió del procediment per al qual han sigut constituïdes, després de la qual cosa, des de l’ISEACV es remetrà al Servici de Registre i Acreditació Docent de la Subdirecció General de Formació del Professorat el llistat del professorat integrant de cada una d'elles, perquè se'ls acredite la tasca realitzada amb 2 crèdits de formació permanent del professorat. Les persones aspirants en cap cas podran formar part de les comissions de selecció. Tampoc podran formar part de la comissió de selecció les persones que figuren en els projectes de direcció com a membres de l'equip directiu.

6.7. La constitució i el funcionament de les comissions de selecció, així com el règim d’abstenció i recusació aplicable als seus membres, es regiran pel que establixen els articles 15 a 18 i 23 i 24 de la Llei 40/2015, d’1 d’octubre, de règim jurídic del sector públic. En cas que es produïren empats en l’adopció d’acords, el president els dirimirà amb el seu vot de qualitat.

6.8. En tot cas, per a la vàlida constitució i funcionament de la comissió de selecció, serà imprescindible que estiguen presents la mitat més un dels seus membres, sempre que estiguen presents el president o la presidenta i el secretari o secretària de la comissió. Les decisions es prendran per majoria simple.

*Sèptima. Procediment de selecció*

7.1. La selecció es realitzarà de conformitat amb els principis generals enunciats en la base segona d’esta convocatòria i en dos fases diferenciades.

7.2. D'acord amb el que s'establix en la base segona d'esta resolució, en la primera fase es valorarà el projecte de direcció de la persona candidata, el qual arreplegarà la política i els objectius que estaran vigents durant l'exercici de la funció directiva, així com les accions que permeten aconseguir estos objectius. El projecte de direcció haurà d'integrar-se i materialitzar-se a través del Sistema d'Assegurament Intern de la Qualitat (SAIQ) del centre. A més, s'orientarà per a aconseguir l'èxit acadèmic de l'alumnat i haurà d'incloure, entre altres accions: la inclusió educativa, d'igualtat entre hòmens i dones i la no discriminació i prevenció de la violència de gènere.

7.2.1. Valoració dels projectes de direcció per part del claustre de professorat i del consell de centre.

Una vegada publicada la relació definitiva de candidatures admeses a participar en el procés de selecció, en el termini de nou dies hàbils es convocarà el claustre de professorat, en el qual cada candidata o candidat farà una defensa del seu projecte de direcció i respondrà a les qüestions que se li plantegen al respecte. Tot seguit s’estendrà l’acta, en la qual es faran constar les diverses intervencions realitzades i la votació sobre quin és el projecte que el claustre considera més adequat i convenient per al centre.

Dins d’este termini, i amb posterioritat a la realització del claustre de professorat establit en el paràgraf anterior, el consell de centre farà una sessió extraordinària a la qual hauran d’assistir les candidates o els candidats per a exposar i defendre el seu projecte, per a la qual cosa respondran a les qüestions que se’ls plantegen en este aspecte, s’analitzaran els projectes de direcció i es tindrà en compte l’acta del claustre de professorat. En conseqüència, es durà a terme una valoració de cada un dels projectes presentats, que s’expressarà amb els termes «favorable» o «desfavorable». El resultat d’esta valoració serà favorable quan la majoria dels vots emesos hagen sigut favorables. En cas que algun d’estos siga desfavorable, haurà d’estar justificat, amb la indicació de les mancances o aspectes negatius del candidat i del seu projecte.

Si el director o la directora del centre concorreguera al procés selectiu, s’abstindrà de presidir i participar en estes sessions, tant del claustre com del consell de centre, i únicament assistirà a l’efecte de la defensa del projecte presentat. S’aplicarà en tals casos el règim de suplències que establix la normativa vigent. Si això no fora possible, presidirà l’òrgan col·legiat el membre representant del sector docent de més edat.

El vot del professorat del claustre de professorat, així com el dels representants que integren el consell de centre, serà directe, secret i no delegable.

Durant els dos dies hàbils següents, comptats des de la finalització del termini establit per a la celebració de les reunions del claustre i consell de centre, el president o la presidenta de la comissió de selecció recaptarà les actes de les sessions dels òrgans col·legiats en les quals hauran de constar les dades de les persones vocals titulars i suplents que formaran part de la comissió de selecció que es constituirà en cada centre, així com les intervencions realitzades i el resultat de les votacions. Estes actes seran remeses pels centres a través de la sol·licitud general única de tramitació telemàtica l'enllaç i les instruccions de la qual estan disponibles en la següent adreça URL <https://iseacv.gva.es/es/sol-licitud-general-telematica-tramit-z>. El president o la presidenta de la comissió enviarà a l’ISEACV totes les actes del procés.

7.2.2. Valoració del projecte de direcció per la comissió de selecció.

La comissió de selecció valorarà, amb caràcter prioritari, els projectes de direcció de les persones aspirants amb destinació -definitiva, provisional o en comissió de servicis- en el centre d'ensenyances artístiques superiors al que opten durant el curs acadèmic 2024-2025. En absència d'estes candidatures o en el cas que cap d'estes persones supere la primera fase del procediment, la comissió de selecció valorarà els projectes de les persones candidates amb destinació en un altre centre.

La comissió de selecció valorarà els projectes de direcció presentats i defesos per les persones candidates aplicant els criteris d’avaluació que a continuació es detallen:

– Concreció de la política, els objectius i les accions per a les diferents àrees competencials del centre, que s’indiquen en l’annex II. Valoració: fins a 6 punts.

– Adequació de la política i objectius proposats a les particularitats del centre, l’entorn educatiu, els ensenyaments impartits i les característiques de l’alumnat del centre. Valoració: fins a 6 punts.

– Inserció en la política del projecte d’aspectes com: defensa de la llibertat acadèmica, comportament ètic, lluita contra el frau acadèmic, inclusió educativa, atenció a l’equitat, diversitat i igualtat de gènere, i la prevenció de la intolerància i de la discriminació en la comunitat educativa. Valoració: fins a 3 punts.

– Estructura i profunditat de l’anàlisi crítica de les dinàmiques actuals en els processos del centre, que s’indiquen en l’annex II. Valoració: fins a 6 punts.

– Propostes de millora plantejades en relació amb els processos del centre, que s’indiquen en l’annex II. Valoració: fins a 6 punts.

– Adequació de les propostes i iniciatives en la participació de la comunitat educativa que permeten millorar el clima de convivència en el centre. Valoració: fins a 2 punts.

– Altres aspectes que la persona candidata considere rellevants. Valoració: fins a 2 punts.

– Viabilitat del mecanisme proposat per a la revisió anual del projecte. Valoració: fins a 3 punts.

– Definició i concreció de la composició de l’equip directiu proposat: distribució de funcions i tasques, gestió econòmica i de recursos humans, mecanismes de coordinació de l’equip directiu, formes de participació dels òrgans de coordinació docent i relació amb els òrgans de participació. Valoració: fins a 6 punts.

En cas que el projecte de direcció que s’indica en este apartat no s’haja presentat o es demostre que és un plagi, de manera total o parcial, se li atorgarà una valoració de 0 punts.

Cada comissió de selecció citarà, per orde alfabètic, les persones candidates a la direcció del centre per a l’exposició i defensa del projecte de direcció. La citació, que serà única per a tots els candidats i candidates, es publicarà en el tauler d’anuncis del centre i en la seua pàgina web, amb una antelació mínima de 48 hores, amb la indicació del lloc, la data i l’hora en què els candidats hauran de presentar-se.

Les persones candidates hauran d’identificar-se davant de la comissió de selecció mitjançant la presentació d’un document acreditatiu de la seua identitat: document nacional d’identitat o passaport i, si és el cas, targeta d’identitat d’estranger.

Les persones candidates que no comparegueren en este acte quedaran excloses del procediment, excepte en casos de força major degudament justificats i apreciats per la comissió de selecció. Si s’estima la causa al·legada, la presidència fixarà una nova data i hora per a la segona i última crida de la candidata o candidat afectats, que publicarà en el tauler d’anuncis de la seu d’actuació de la comissió i en la pàgina web del centre.

El candidat o candidata disposarà d’un màxim de 45 minuts per a l’exposició i explicació de les característiques més rellevants del projecte. A continuació, i per un temps màxim de 30 minuts, el candidat o candidata defendrà el projecte responent a les qüestions i fent els aclariments que li sol·liciten els membres de la comissió.

El projecte de direcció es valorarà de 0 a 40 punts. La puntuació del projecte s’obtindrà calculant la mitjana aritmètica de la puntuació atorgada per cada un dels membres de la comissió. No obstant això, quan en la qualificació total d’este projecte hi haja una diferència de 15 punts enters o més entre les puntuacions atorgades pels membres de la comissió, s’exclouran la qualificació màxima i la mínima, i es continuarà excloent puntuacions fins que no es done esta diferència. Finalment, es calcularà la puntuació mitjana entre la resta de qualificacions.

En el cas que un candidat o candidata tinga un informe desfavorable del consell de centre, la comissió de selecció li podrà atorgar una puntuació inferior a 20 punts per este motiu, sempre que ho decidisquen els 2/3 dels membres presents.

La puntuació mínima que han d’obtindre els candidats i candidates en esta primera fase és de 20 punts. Les persones aspirants que no arriben a esta puntuació mínima quedaran excloses del procés de selecció.

Per tant, si, qualificats els projectes de direcció, només un d’estos és valorat com a mínim amb 20 punts, serà procedent proposar la persona aspirant com a persona candidata seleccionada. Si més d’un projecte de direcció obté una qualificació de 20 o més punts, serà procedent baremar els mèrits dels corresponents candidats i candidates.

7.2.3. Règim d’abstencions

Segons el que establix l’article 19.3.c de la Llei 40/2015, d’1 d’octubre, de règim jurídic del sector públic, no podran abstindre’s en les votacions previstes en esta convocatòria les persones que, per la seua qualitat d’autoritats o personal al servici de les administracions públiques, tinguen la condició de membres nats d’òrgans col·legiats, en virtut del càrrec que exercixen.

Sense perjuí d’això, el personal docent que concórrega al procés com a aspirants a la selecció com a directores o directors s’abstindran de participar en les votacions previstes en el claustre i, si és el cas, en el consell de centre, per tindre interés personal en l’assumpte de què es tracta.

També seran aplicables els motius d’abstenció que establix l’article 23 de la Llei 40/2015, tenint en compte que en cap cas es considerarà que els docents proposats com a membres de l’equip directiu de la persona aspirant concorren en el motiu d’abstenció que explicita l’apartat a) de l’article 23 de l’esmentada Llei 40/2015.

7.3. Segona fase del procediment selectiu.

En la segona fase del procediment de selecció es valoraran, si és el cas, els mèrits al·legats per les persones que hagen presentat la seua candidatura a la direcció del centre.

Per a la valoració dels mèrits, la comissió de selecció aplicarà el barem que consta en l’annex III d’esta convocatòria. Només es valoraran els mèrits de les persones aspirants que hagen sigut admeses al procediment selectiu, i sempre que s’haja presentat la documentació acreditativa d’estos, segons el que establix l’annex esmentat. La puntuació màxima global en la valoració dels mèrits no podrà excedir en qualsevol cas 40 punts.

7.4. Una vegada realitzada la valoració dels mèrits de les persones aspirants, la comissió de selecció procedirà a obtindre la puntuació, que serà la suma de la valoració obtinguda en el projecte direcció i en l’avaluació dels mèrits.

7.5. En cas que es produïsquen empats, estos es resoldran atenent successivament els criteris següents:

a) Major puntuació obtinguda en la valoració del projecte de direcció.

b) Major nombre de vots favorables en el consell de centre.

c) Major nombre de vots favorables en el claustre.

d) Major puntuació obtinguda en cada un dels apartats del barem de mèrits, per l’orde en què consten en l’annex III de la convocatòria.

e) Major puntuació en els subapartats del barem de mèrits per l’orde en què estos consten en l’annex III de la convocatòria.

7.6. Les comissions publicaran, en les seues respectives seus d’actuació, les puntuacions provisionals que han obtingut les persones aspirants en cada un dels apartats del procés.

En el termini de cinc dies hàbils, comptats a partir de la publicació esmentada, les persones aspirants podran presentar, en les secretaries dels centres corresponents, les reclamacions que estimen pertinents a la puntuació assignada, mitjançant un escrit dirigit a la comissió de selecció.

7.7. Una vegada estudiades les reclamacions presentades a les puntuacions provisionals, les comissions de selecció les resoldran i elevaran a la Junta de directors i directores de centre i a la direcció de l’ISEACV la llista definitiva de candidatures seleccionades, una per centre, amb la comprovació prèvia del fet que les candidatures complixen amb els requisits fixats en la convocatòria. En el cas que un candidat o candidata haja obtingut la màxima puntuació per a diversos centres, se’l proposarà per al que haja consignat en primer lloc en la sol·licitud de participació.

7.8. Valoració dels projectes per part de la junta de directors i directores.

La junta de directors i directores de centre, comissió integrada en este cas per tots els directors i directores que no hagen presentat sol·licitud de participació en esta convocatòria, emetrà la proposta de nomenament, un per centre, a la vista de la llista definitiva de persones aspirants seleccionades remesa per la comissió de selecció. La proposta de nomenament serà elevada a la direcció de l’ISEACV. La seu social de la Junta de directors i directores de centre és l’ISEACV.

7.9 Una vegada rebudes les propostes de nomenament per part de la junta de directors i directores de centre i de la comissió de selecció, la direcció de l’ISEACV publicarà en la pàgina web de l’ISEACV

(<https://iseacv.gva.es/va/seleccion-direcciones-centros-iseacv>) la relació de candidatures seleccionades provisional o definitiva segons siga el cas, una per centre, i prèvia comprovació que les candidatures complixen amb els requisits fixats en la convocatòria. En el cas que un candidat o candidata haguera obtingut la major puntuació per a diversos centres, se li proposarà per al que haguera consignat en primer lloc en la sol·licitud de participació.

7.10. Contra la resolució d’aprovació de les llistes definitives per la direcció de l’ISEACV, la persona interessada podrà interposar, potestativament, un recurs de reposició davant del mateix òrgan que la va dictar, en el termini d’un mes comptat a partir de l’endemà de publicar-se en el Diari Oficial de la Generalitat Valenciana (DOGV), o bé, directament, un recurs contenciós administratiu davant del jutjat contenciós administratiu competent, en el termini de dos mesos comptats a partir de l’endemà de publicar-se en el DOGV. Tot això, d’acord amb el que preveuen els articles 123 i 124 de la Llei 39/2015, d’1 d’octubre, del procediment administratiu comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjuí que les persones interessades puguen interposar qualsevol altre recurs que consideren oportú.

7.11. Amb la publicació en la pàgina web de l’ISEACV (<https://iseacv.gva.es/va/seleccion-direcciones-centros-iseacv>) de les llistes de persones seleccionades, provisionals o definitives, segons el cas, s’entendrà efectuat el tràmit de notificació a les persones interessades.

7.12. Totes les actuacions de la comissió de selecció de cada centre hauran de realitzar-se i haver finalitzat abans del 24 de juny de 2025.

*Octava. Desistiment i renúncia*

8.1. Només es podrà desistir de la petició de prendre part en el concurs abans que finalitze el termini de presentació de sol·licituds.

8.2. Així mateix, podrà desistir-se de la participació en el concurs o renunciar al lloc adjudicat quan transcórreguen més de dotze mesos entre la convocatòria i la resolució del concurs.

*Novena. Nomenament de les persones aspirants seleccionades*

9.1. Comprovat que totes les persones aspirants declarades aptes en este reunixen els requisits generals i específics de participació establits en la convocatòria, la direcció de l’ISEACV les nomenarà fent-ho públic en el Diari Oficial de la Generalitat Valenciana.

El nomenament i la presa de possessió es realitzaran amb efectes de l'1 de juliol de 2025. El nomenament tindrà una duració de quatre cursos, d'acord amb el que s'establix en l'article 34.2 de la Llei 1/2024, de 7 de juny, en l'article 38.4 del Decret 82/2009, de 12 de juny, i en l'article 42.1 del Decret 117/2022, de 5 d'agost.

9.2. La direcció de l’ISEACV comunicarà a la Direcció Territorial d’Educació, Universitats i Ocupació corresponent la llista de persones que, conclòs el procés de selecció, hagen resultat seleccionades a l’efecte de l’actualització administrativa corresponent als nomenaments realitzats.

9.3. En el cas que el nomenament com a director o directora d’un centre corresponga a una persona funcionària amb destinació definitiva en un altre centre, es formalitzarà una comissió de servicis per al centre en el qual exercirà la direcció. Si no tinguera destinació definitiva, es formalitzarà la destinació provisional en el centre corresponent.

*Dècima. Nomenament i cessament dels altres components de l’equip directiu*

10.1. Les persones nomenades director o directora, amb la comunicació prèvia al claustre de professorat i al consell de centre, formularà la proposta de nomenament a l’ISEACV, dels càrrecs de direcció d'estudis, secretària, i altres integrants de l'equip directiu, preferentment d'entre el professorat amb destinació en el centre, procurant la representació ponderada o en defecte d'això equilibrada d'hòmens i dones. Esta proposta ha de coincidir amb la que conste en el projecte de direcció presentat a l'inici del procediment, excepte circumstàncies excepcionals que valorarà i, si és el cas, estimarà l’ISEACV. Esta proposta serà traslladada per l’ISEACV a la Direcció Territorial d'Educació, Cultura i Universitats corresponent, a l'efecte de l'actualització administrativa corresponent als nomenaments realitzats.

10.2. Si durant el període de mandat del director o la directora queda vacant el càrrec d’algun dels integrants de l’equip directiu, el director o la directora efectuarà la corresponent proposta a l’ISEACV, d’entre el professorat amb destinació en el centre, a l’efecte del seu nomenament amb caràcter extraordinari. Esta proposta serà traslladada per l’ISEACV a la Direcció Territorial d'Educació, Cultura i Universitats corresponent per als efectes oportuns.

10.3. Tots els membres de l’equip directiu seran nomenats pel mateix període de temps que el director o la directora i cessaran en les seues funcions al final del seu mandat, quan deixen de prestar servicis en el centre, quan es produïsca el cessament del director o la directora o si fora objecte d’alguna de les circumstàncies que recullen les lletres b), c) i d) de la base dotzena.

10.4. En cas que el director o la directora no efectuara les propostes corresponents o les persones proposades no compliren els requisits establits, la direcció de l’ISEACV nomenarà les persones més idònies, previ informe de la direcció i de la inspecció educativa. Estos nomenaments seran comunicats per la direcció de l’ISEACV a les respectives direccions territorials d’educació, cultura i universitats a l’efecte de l’actualització administrativa que pertoque.

*Onzena. Nomenament amb caràcter extraordinari*

11.1. En absència de candidatures, quan la comissió de selecció corresponent no haja seleccionat cap aspirant, o en el cas de centres de nova creació, la direcció de l’ISEACV, oït el consell de centre, i vist l’informe de la inspecció educativa, nomenarà director o directora, per un període d’un any, un professor/a funcionari/ària de carrera que impartisca docència en algun dels ensenyaments que oferix el centre. La direcció de l’ISEACV ho comunicarà a la Direcció Territorial d'Educació, Cultura i Universitats corresponent a l'efecte de l'actualització administrativa del nomenament.

11.2. Preferentment, el nomenament de director o directora amb caràcter extraordinari es realitzarà d’entre el professorat funcionari de carrera del mateix centre.

*Dotzena. Cessament del director o de la directora*

La Llei 1/2024, de 7 de juny, per la qual es regulen les ensenyances artístiques superiors i s'establix l'organització i equivalències de les ensenyances artístiques professionals, establix en l'article 35 que es podrà disposar el cessament de la persona titular de la direcció del centre quan es done algun dels següents supòsits:

a) Finalització del període per al qual la persona va ser nomenada.

b) Renúncia motivada acceptada per la direcció de l’ISEACV.

c) Incapacitat física o psíquica sobrevinguda.

d) Revocació motivada, per la direcció de l’ISEACV, a iniciativa pròpia o a proposta motivada del consell de centre, per incompliment greu de les funcions inherents al càrrec de direcció. En tot cas, la resolució de revocació s’emetrà després de la instrucció d’un expedient contradictori, prèvia audiència a la persona interessada i oït el consell de centre.

*Tretzena. Celebració de reunions, votacions i entrevistes*

Les reunions del claustre de professorat, del consell de centre o les reunions de les comissions de selecció, així com les entrevistes necessàries per al desenvolupament del procés de seleccions de les direccions dels centres que preveu esta resolució o qualsevol altra reunió o entrevista necessària, podran fer-se telemàticament.

*Catorzena. Desenvolupament i interpretació*

Correspon a la Direcció de l’Institut Superior d’Ensenyaments Artístics de la Comunitat Valenciana el desenvolupament, la interpretació i l’execució del procediment de selecció convocat per esta resolució, amb plena subjecció a les seues bases i a la normativa vigent.

*Quinzena. Tractament de dades de caràcter personal*

1. El desenvolupament del procediment convocat mitjançant la present resolució comporta el tractament de dades de caràcter personal de les persones sol·licitants o dels seus representants i dels membres del claustre de professors, del consell de centre i de les comissions de selecció, en el marc del que disposa el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació en matèria de protecció de dades és la següent:

a) Responsable del tractament: Institut Superior d’Ensenyaments Artístics de la Comunitat Valenciana (ISEACV), amb domicili al carrer Pintor Genaro Lahuerta, 25 -1, 46559 - València. Adreça electrònica: <[axmvco@twe.cz](mailto:abyzle@qub.zq)>.

b) Delegació de Protecció de Dades de la Generalitat. Passeig de l’Albereda, 16. 46906 València. Adreça electrònica: <sww@mlh.at>

c) Finalitat del tractament: gestionar el procediment selectiu de nomenament de directores i directors de centres d’ensenyaments artístics superiors públics de titularitat de la Generalitat.

d) Les bases de legitimació general aplicables al tractament de dades són les que preveuen els apartats c i e de l’article 6.1 de l’RGPD (l’interés públic i l’obligació legal), en relació amb les normes específiques que regulen este procediment.

e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar-les, en els termes que establix la present clàusula.

f) Persones destinatàries de les dades: en funció de les diferents fases del procediment, la llista de les persones participants en el procés serà objecte de publicació en la pàgina web de l’ISEACV (<http://www.iseacv.gva.es>), en els espais habilitats pels centres d’ensenyaments artístics superiors públics i/o en el DOGV.

No obstant això, es podrà procedir, d’ofici o a instàncies de la persona interessada, a anonimitzar les dades d’aquelles persones que es troben en una situació de protecció especial que puga veure’s agreujada per la publicació de les seues dades personals, en particular, quan es tracte de víctimes de violència de gènere o altres formes de violència contra la dona.

g) Les dades personals no seran objecte de transferències internacionals.

h) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada que estan en poder de les administracions públiques.

i) De conformitat amb l’article 13.2 de l’RGPD, totes les dades personals sol·licitades a través dels formularis i la documentació vinculada són necessàries per a poder tramitar el procediment en les diferents fases. La falta de comunicació d’estes dades a l’ISEACV comportarà les conseqüències que preveu l’ordenament jurídic.

j) Termini de conservació de dades: les dades personals es conservaran durant el temps necessari per a complir la finalitat per a la qual s’han demanat i pels terminis que establixen les normes vigents per a complir obligacions i responsabilitats legals, i se suprimiran d’acord amb el que preveu la normativa d’arxius i documentació.

k) La persona interessada té dret a sol·licitar del responsable del tractament l’accés, la rectificació i la supressió de les seues dades de caràcter personal, així com la limitació o oposició tant al tractament d’estes dades com a no ser objecte de decisions individuals automatitzades, de manera presencial o telemàtica, de conformitat amb el que indica la pàgina següent: <<https://www.gva.es/va/proc19970>>.

l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent: <<https://www.gva.es/va/inicio/procedimientos?id_proc=22523>>. A més, existix la possibilitat de reclamar davant de l’Agència Espanyola de Protecció de Dades, tal com es descriu en la pàgina web <<https://www.aepd.es/>>.

La present resolució posa fi a la via administrativa i contra esta podrà interposar-se un recurs potestatiu de reposició davant de la Direcció de l’Institut Superior d’Ensenyaments Artístics de la Comunitat Valenciana, en el termini d’un mes, a comptar de l’endemà de publicar-se en el *Diari Oficial de la Generalitat Valenciana*, d’acord amb el que disposen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions, o, directament, un recurs contenciós administratiu davant del jutjat contenciós competent, en el termini de dos mesos a comptar de l’endemà de la data de la seua publicació, d’acord amb el que establixen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.

  

València, 20 de febrer de 2025

Francisca Blanch Piqueras

Directora

Esta disposició conté annexos. Consulteu-ne la versió en PDF.